钦定古今图书集成/理学汇编/文学典/第092卷 > 杜寅
## 钦定古今图书集成/理学汇编/文学典/第092卷 > 杜寅

按《明外史赵埙传》：“寅字彦正，吴县人。史成，官岐宁卫
知事。洪武八年，番贼既降复叛，寅与经历熊鼎俱被
害。”

===徐一夔===按《明外史》本传：“一夔，字大章，天台人。工文，与义乌王
祎善。洪武二年八月，诏纂修《礼书》，一夔及儒士梁寅、
刘于、曾鲁、周子谅、胡行简、刘宗弼、董彝、蔡深、滕公琰
并与焉。明年书成，将续修《元史》，祎方为总裁官，以一
夔荐。一夔遗书曰：‘迩者县吏传命，言朝廷以续修《元
史》见征，且云执事谓仆善叙事，荐之当路，私心窃怪’”
执事，何惓惓于不材多病之人也？仆素谓执事知我，
今自审终不能副执事之望，何也？近世论史者，莫过
于日历，日历者，史之根柢也。自唐长寿中，史官姚璹
奏请撰时政记，元和中，韦执谊又奏撰日历。日历以
事系日，以日系月，以月系时，以时系年，犹有《春秋》遗
意。至于起居注之说，亦专以甲子起例，盖《纪事》之法
无逾此也。往宋极重史事，日历之修，诸司必关白。如
诏诰则三省必书，兵机边务则枢司必报，百官之进
退，刑赏之予夺，台谏之论列，给舍之缴驳，经筵之论
答，臣僚之转对，侍从之直前启事，中外之囊封匦奏，
下至钱谷、甲兵、狱讼、造作，凡有关政体者，无不随日
以录。犹患其出于吏牍，或有讹失。故欧阳修奏请宰
相监修者，于岁终检点修撰官日所录事，有失职者
罚之。如此，则日历不至讹矣。他时《会要》之修取于此，
《实录》之修取于此，百年之后，纪志列传取于此，此宋
氏之史所以为精确也。元朝则不然，不置日历，不置
起居注，独中书置时政科，遣一文学掾掌之，以事付
史馆。及一帝崩，则国史院据所付修《实录》而已，其于
史事，固甚疏略。幸而天历间虞集仿《六典》法纂《经世
大典》，一代典章，文物粗备。是以前局之史，既有十三
朝实录，又有此书可以参稽。而一时纂修诸公，如胡
仲申、陶中立、赵伯友、赵子常、徐大年辈，皆有史才史
学，廑而成书。至若顺帝三十六年之事，既“无实录可
据，又无参稽之书，惟凭采访以足成之。窃恐事未必
核也，言未必驯也，首尾未必穿贯也，而向之数公，或
受官，或还山，复各散去，乃欲以不材多病如仆者承
之于后，仆虽欲仰副执事之望，曷以哉？舟至嘉兴驿，
足疾大作，不能前，谨奉状左右，乞赐矜察。”一夔遂不
至。未几，用荐署杭州教授，召修《大明日历》。书成，将授
翰林院官，又以足疾辞，赐文绮遣还。

按《翦胜野》，闻太祖多疑，每虑人侮己，杭州儒学教授
徐一夔尝作贺表上，其词有云：“光天之下。”又云：“天生
圣人，为世作则。”帝览之，大怒曰：“腐儒乃如是侮朕耶！
生者，僧也，以我从释氏也。光则摩顶之谓矣。”则字近
贼，罪坐不敬。命收斩之。礼臣大惧，因上请曰：“愚懵不
知忌讳，乞降表式，永为遵守。”帝因自为文，传布天下。